Francoforte super le Meno

Francoforte super le Meno (anque: Francoforte sur Main o simplemente Francoforte; in germano: Frankfurt am Main) es le urbe le plus grande in le stato Hesse in Germania, e le quinte in Germania integre. Le urbe es situate al ripa dextere del fluvio Meno o Main e ha circa 670 000 habitantes (le agglomeration ha quasi 2 milliones). Le blason de Francoforte es un aquila blanc super un fundo rubie.

Le citate es le centro financiari principal de Germania: le Bundesbank e le bursa german es situate ibi, assi como le Banca Central Europee, rendente Francoforte tanto prominente como London in le financias de Europa. Francoforte ha etiam un aeroporto importante. Le urbe es cognoscite como le del expositiones, specialmente a causa del Buchmesse, le exposition annual del casas editorial. Un del jornales autoritative de Germania, le Frankfurter Allgemeine Zeitung, ha su sede hic.

Un characteristica de Francoforte rar in Europa es le aspecto urban moderne dominate per grattacelos, supernominante lo Mainhattan. Specialmente le officios central del grande bancas (Commerzbank, Dresdner Bank e Deutsche Bank) e del Federation German de Football salta al oculo.

Francoforte es hodie un metropole 'juvene', grande e moderne, e es decime in le lista de citates mundial.

 Historia 

Le centro historic del crescimento del citate esseva le Dominsel, un insuletta inter duo brancas del riviera Moeno, jam occupate desde le Neolithico. Post inhabitation per celtas, romanos e alemannos, le loco deveniva circa 600 un corte regal del merovingianos franc. Es como iste que Franconofurd ("le vado del francos") esseva nominate pro le prime vice in un scriptura del imperator Carolo Magne del anno 794. Le imperator del Sacre Imperio Roman Ludovico le Germanico seligeva Francoforte como su residentia. In 1220 le urbe recipeva le rango de libere citate imperial e desde 1356 esseva permittite in virtute del Bulla de Auro le election de principes-electores. Desde 1562 le urbe esseva etiam le citate de coronation del imperatores german.

Francoforte esseva inter 1816 e 1866 le sede del Bundestag. In 1848 le prime parlamento german se assemblava in le Ecclesia de Paulo. Prussia incorporava in 1866 Francoforte. In le Secunde Guerra Mundial, Francoforte suffreva bombardamentos grave. Le citate esseva proponite post le guerra, a causa de su historia e de su location central, como capital de Germania del West, sed finalmente Bonn recipeva ille honor. Francoforte se satisfaceva ergo de devenir le capital economic del Germania postbellic, e lo remane usque hodie.

 Locos de interesse e attractiones 
Articulo principal: Locos touristic importante in Francoforte super le Moeno 
 Römer 
 Ecclesia de Paulo
 Cathedral de Francoforte
 Museo de Architectura
 Museo de Arte Applicate
 Museo de Cinema
 Museo de Communication
 Galeria de Arte Schirn (Schirn Kunsthalle)
 Domo de Goethe (Goethehaus)

 Citates-sorores 

 Lyon, Francia (1960)
 Birmingham, Regno Unite (1966)
 Milan, Italia (1971)
 Canton, China (1988)
 Budapest, Hungaria (1990)
 Praga, Tchechia (1990)
 Cracovia, Polonia (1991)
 Granada, Nicaragua (1991)

Categoria:Citates in Hesse